Mirakelpredikantens telefonstemme er stødig, aldri nølende:

«Han er din venn, Han er din frelser, Han er din lege, Han er alt.(...) I Jesu navn, takk for at Cecilie ringte. Og takk for at du ser eggstokk-kreften med spredning.»

Cecilie Løvaas (47) lytter og trykker hånden hardt mot brystet. Hun har uhelbredelig kreft.

«Vi tar makten fra kreften. Vi bryter den i Jesu navn, også skal det vonde vike, komme ut, det skal dø, kreften. Dø! Enhver kreftcelle skal ikke få leve!».

Cecilie er ikke redd for å dø, men for at hun som mamma ikke skal være der når barna vokser opp og gifter seg.

«Nå skal vi gi henne en himmelsk cellegift som knekker kreften!»

Hun tenker: Syke, sårbare mennesker kan være villig til å prøve hva som helst for å overleve.

«Jo mer av Guds medisin og kraft du fører inn i kroppen din, det skjer gjennom bønn, jo større sjanse er det for å bli frisk».

Mannen hun snakker med, er Svein-Magne Pedersen. Han omtales som mirakelpredikant og har i VG kalt seg selv «fastlege med Guds kraft».

«Bare ring på nytt, på nytt, på nytt, så mye du vil. Jeg blir aaaldri lei».

Etter 38 minutter er samtalen over. Den har da kostet Cecilie 592,10 kroner. 15,58 kroner i minuttet. Mye av tiden satt hun på vent.

Det er kø på telefonen til den ettertraktede predikanten.

De påberoper seg Guds nådegave til å helbrede dødelige sykdommer over telefon og automatiske telefonsvarere til minst 14 kroner i minuttet. I snart ett år har VG gransket mirakelpredikantene Svein-Magne Pedersen (70) og Tom-Roger Edvardsen (57).

Predikantene Svein-Magne Pedersen (70) og Tom-Roger Edvardsen (57). Foto: Rune Stoltz Bertinussen og Per Langevei

VG har 16 telefonopptak av samtaler som to kvinner med uhelbredelig sykdom har hatt med de to predikantene.

VG kan i dag avsløre hva predikantene sier når de ringes opp av alvorlig syke mennesker: Edvardsen oppgir at han har sett Gud vekke opp et dødt barn. Pedersen hevder at stoffer i cellegift gir kreft.

Basert på VGs dokumentasjon mener en av Norges fremste jurister på fagfeltet, Anne Kjersti Befring, at predikantenes virksomheter innebærer «systematiske og alvorlige lovbrudd».

«Dette er dokumentasjon på flere straffbare forhold. At predikantene gir så bombastiske løfter, og samtidig krever penger for behandlingen, gjør dette veldig alvorlig.» Anne Kjersti Befring, jurist om VGs dokumentasjon Dette mener Pedersen at hans bønn kan helbrede.

Svein-Magne Pedersens forbønnstelefon ble startet på Teletorget i 1992, i samme univers som spåkoner og sextelefoner.

De siste ti årene har han hevdet å ha kurert minst 69 personer for kreft, viser en systematisk oversikt VG har utarbeidet over predikantens markedsføring.

– Jeg er sjokkert. Pedersen sier han driver med religion. Jeg mener han først og fremst driver business, sier professor og samfunnsmedisiner Preben Aavitsland ved Universitetet i Oslo etter å ha blitt forelagt VGs telefonopptak.

Faksimile av bladet «Legedom» fra 2017.

«Gud reparerte en knust mobiltelefon», heter det i predikantens magasin «Legedom». Pedersens bønn skal også ha helbredet en undulat som skrek dag og natt, ifølge nettsidene.

Pedersens virksomhet har solgt tjenester for 159 millioner kroner de ti siste årene.

Frelse er «veeeldig god business», sier Pedersen i en av de 16 telefonsamtalene.

I 1993 ble han politianmeldt av det daværende Helsedirektoratet for bedrageri. Politiet henla saken på bevisets stilling. Siden har predikanten kunnet bygge opp en millionvirksomhet på syke menneskers håp om å bli friske.

Les mer om anmeldelsen i del 3.

Å behandle alvorlig sykdom uten helseautorisasjon eller avtale med lege er forbudt: Hvordan kan predikantene i år etter år ta betalt for angivelig å helbrede ved bønn – uten tilsyn fra myndighetene?

På 2000-tallet ble også helbredelsesevangelist Tom Roger Edvardsen tilgjengelig på et 820-nummer. Jesus er den beste fastlegen, heter det på Edvardsens nettsider.

«Når predikantene selger bønn som legemiddel, tråkker de rett inn i sårbarheten til mennesker. Dette er både uforsvarlig religiøs praksis, og uforsvarlig medisinsk praksis.» Geir Sverre Braut, lege Tom Roger Edvardsen taler på en festival.

Edvardsen driver også et høyfjellshotell der folk kan helbredes ved å overnatte, fremlegges det på predikantens nettside. Gjennom hans forbønnstelefon skal en 18-årig gutt skal ha blitt helbredet for testikkelkreft med spredning, ifølge markedsføringen.

– De syke får løfter fra predikantene om at «ring hit, vi kan helbrede deg». Mange vil prøve alt, fordi de vil jo leve – og så får de fasiten når de mister livet. Og da dør de blakke, sier jurist Anne Kjersti Befring, tidligere kontorsjef i Helsedirektoratet.

Gjennom sine advokater avviser begge predikantene at forbønnsvirksomheten er lovstridig.

– Bønn er ikke og kan ikke være noe legemiddel. Det foreligger slik jeg ser det ingen lovbrudd – hverken systematiske eller enkeltvis – i de spørsmål VG har reist, skriver advokat John Christian Elden i et tilsvar til VG på vegne av Svein-Magne Pedersen.

Selv skriver Pedersen dette i en e-post til VG:

– Staten sparer flere millioner hvert år på kansellerte operasjoner og behandlinger av folk som er blitt helbredet etter at jeg har bedt for dem. Men det tåles vel ikke i Jantelovens Norge.I biografien «Mirakelmannen» fra 1997 oppgir Svein-Magne Pedersen at det kan bli over 100 telefonsamtaler hver dag.

Hva utspiller seg i disse samtalene?

På oppdrag fra VG har to personer med uhelbredelig sykdom ringt totalt 16 ganger til mirakelpredikantenes forbønnstelefon:

Cecilie Løvaas (47), som lever med eggstokkreft med spredning.

Martine Lyslid (26), som er født med diabetes type 1.

VG har dokumentert alle samtalene med videoopptak.

Slik gjorde vi det De 16 samtalene mellom kvinnene og de to predikantene fant sted i perioden november 2017 - mars 2018. VG har påvirket samtalene i minst mulig grad, med intensjon om at de skal være så ordinære samtaler som mulig mellom predikant og pasient. Kvinnene har uttrykt ønske om å bli helbredet, og har gitt faktisk informasjon om sitt sykdomsforløp. Predikantene har ikke vært klar over at VG ba disse pasientene om å ringe eller at VG gjorde opptak av samtalene. Ingen av de to kvinnene kjente til predikantene på forhånd. VG stilte ingen krav eller betingelser til innringernes tro eller livssyn. Martine Lyslid jobber ved Sykehuset i Østfold. Cecilie Løvaas er blogger og foredragsholder. Martine tok totalt ti telefoner, mens Cecilie stoppet etter seks samtaler – av hensyn til pågående kreftbehandling. VG har betalt for utgiftene som påløp i samtalene. Samtalene resulterte i flere timer med videoopptak. Bare deler av samtalene er gjengitt i denne reportasjen. Les mer

Et fotografi fra en sommerkveld, Oslo, 2013: På vei til fest klenger Cecilie Løvaas seg inntil venninnen sin. Begge har lyst hår til korsryggen og solbrune legger. Hennes ord: De ser «smashing» ut. De er mamma. Kone og kjæreste.

Cecilie Løvaas og venninnen Cathrine Nordstrand på vei til fest. Noen måneder senere ser livet helt annerledes ut. FOTO: Privat

Et halvt år senere er Cecilie og sønnen på kjøpesenteret CC Vest for å kjøpe julekalender. Med ett faller hun sammen. Hun har aldri følt noe så smertefullt.

På sykehuset blir hun forespeilet at det er et nyresteinsangrep.

Men det er noe som ikke stemmer.

En lørdag i januar 2014 ber en ung lege om å få snakke med Cecilie og ektemannen, Morten. Legen fomler med ordene, hun har gruet seg, det er første gang hun må gi en slik beskjed:

– Dette er ikke helt vårt bord, men…, hvisker legen.

– Hva er det da? Er det kreft, eller?

– Ja, vi tror det.

Musklene i Cecilies mage strammer seg. Kroppen blir nummen. Først tror hun at livet er over. Så skjønner hun at hun fremdeles har mye å leve for.

– Jeg er ikke kristen, og tror ikke på en Gud. Men da barna mine syntes det var så vondt at mormor gikk bort, lagde jeg et lite Nangijala. Sånn som eventyrlandet i Astrid Lindgrens bok, smiler Cecilie.

I dag føles varmen fra sommerkvelden i 2013 som svunne tider. Cecilie har fått eggstokkreft med spredning. Mens venninnen er rammet av den dødelige sykdommen ALS.

– Jeg blir undrende over hvilke veier livet kan ta. Det er sørgelig.

Hjemme hos Cecilie Løvaas på Snarøya har den lange vinteren sluppet taket, våren 2018. Foto: Annemor Larsen, VG

Cellegiften har gitt Cecilie fingrer uten følelser. Det tykke, lange håret hun elsket, har falt av. Hun takker medisinen, forskerne og legene for at hun fortsatt puster.

I flere av samtalene snakker Svein-Magne Pedersen om behandlingen Cecilie har gjennomgått:

– Det er stoffer i cellegiften som gir deg kreft også, påstår predikanten.

– Er det det? spør Cecilie.

– Ja, jeg har lest det. Men det vil jo ikke legene si.

Cecilies blikk blir hardt. Hun føler at Pedersen indirekte sier at hun bør unngå cellegift.

Etter samtalene er hun innbitt i stemmen:

– Dette er å undergrave medisinerne. Legene setter meg ikke på cellegift for moro skyld, men fordi det er nødvendig. Det telefonpredikantene driver med, er svindel. Jeg gidder ikke engang å parfymere det ordet. Det er å misbruke kronisk sykes følelsesliv, tanker og håp.

I en av telefonsamtalene snakket Pedersen om at «himmelen er et godt bytte», og siterte den verdenskjente predikanten Billy Graham:

«Salvation is good business. Det er egentlig sant. Veeeldig god business»

Cecilie klarer ikke å få det ut av hodet: – Der røpet han seg selv.

Når Pedersen uttaler at cellegift i noen tilfeller kan være barbarisk og utdatert, bygger han det på medisinprofessor David B. Agus’ bestselgerbok «The end of illness».

Det oppgir predikantens advokat John Christian Elden i en e-post til VG.

– At to av tre ikke blir bedre med cellegift, har han fra Kreftforeningens medlemsnytt nr. 1/2014, skriver Elden på vegne av Pedersen.

Da Gud skapte Svein-Magne Pedersen, var det som et elektrisk sjokk i himmelen. Slik beskrev predikanten det selv på et møte i Sarons dal i 1996.

– Gud har gjennom meg helbredet 50 000 mennesker, og det gjelder de fleste lidelser: døve ører og blinde øyne. Alt fra vonde knær til AIDS. En kreftsvulst tok to minutter, sa Pedersen til VG i 2002.

I et NRK-intervju i 2007 begrunnet han hvorfor han mener «Gud er PR-kåt»:

Pedersen ses ofte i dress med slips. På stiftelsens nettsider beskrives han som misjonsgründer og helbredelsespredikant. Misjonsbygningen i hans hjemkommune Vennesla kostet rundt 28 millioner kroner å bygge, ifølge Pedersens stiftelse. Han kaller det gjerne et «åndelig helsesenter».

Predikanten skal ha fått gudsfrykten inn med morsmelken. I biografien «Mirakelmannen» beskriver forfatter Kjell Hagen hvordan seks år gamle Svein-Magne måtte følge moren sin til graven.

Men faren hans skal ha trøstet barna:

– Mamma har gått hjem til himmelen. En dag skal vi følge etter og treffe henne igjen.

I 1971 studerte Pedersen ved en bibelskole i Oslo, og det var da han fikk nådegaven til å helbrede ved bønn, mener Pedersen.

Da mediene snappet opp Pedersens angivelige mirakler, ble han med sine kontroversielle metoder snart omtalt som en kjendis i kristen-Norge.

I biografien sier Pedersen at det er menneskets lodd å dø en gang:

– Men jeg tror mange dør for tidlig, fordi de ikke bruker Guds medisin.

Les mer om businessbyggeren i del 2.

I 2016 hadde Pedersens stiftelse, «Misjonen Jesus Leger», en rekordomsetning på over 17,6 millioner kroner, ifølge det nyeste årsregnskapet. Dette er en mangedobling siden 2002, da stiftelsen solgte tjenester for 4,7 millioner kroner.

«Misjonen Jesus Leger» sine lokaler ligger i et industriområde i Vennesla, ikke langt fra Svein-Magne Pedersens hjem. Pedersen har selv kalt det for et «åndelig helsesenter». Foto: Annemor Larsen, VG

Til sammen har misjonen omsatt for nærmere 160 millioner kroner de siste ti årene, ifølge årsregnskapene.

– Pengene er ikke en forbannelse, men en velsignelse, sa predikanten til VG i 2002.

Gjennom årene har virksomheten vokst. Pedersen holder i dag mirakelmøter, og utgir magasinet «Legedom», bøker, CD-er og DVD-er. På Visjon Norge sendes TV-programmet «Mirakelet er ditt», som skal nå ut til 125 land.

Alt handler om det samme: Håpet om helbredelse. Miraklene. Og alle som skal ha blitt friske.

Pedersen kaller det hele en «moderne form for kollekt». Det er utradisjonelt, men rettferdig, skriver han til VG i en e-post: De som vil ha bønn, kan velge å sende e-post eller brev gratis. Og store deler av inntektene går til ideelle formål, skriver stiftelsen i sine årsregnskap.

Enkelte skal ha blitt helbredet etter å ha gitt en pengegave til «Misjonen Jesus Leger», ifølge stiftelsens magasin «Legedom». Der oppfordres det også til å gi såkalte testamentariske gaver:

«Ønsker du at dine midler skal være med å fremme Guds rike etter din død? (...) Vi tror at Misjonen Jesus Leger vil være en god investering i så henseende».

I alle samtalene med VGs innringere oppfordrer Pedersen til å ringe flere ganger:

I dag står syke mennesker i telefonkø for å få en bønn fra Pedersen. Alle 16 gangene VGs innringere har ringt forbønnstelefonen, er det flere som venter på linjen.

Også ventetiden blir belastet med 14 kroner i minuttet.

Psykiatrisk sykepleier Brith Dybing, som har skrevet masteroppgaven «Troen som ble en byrde», har full forståelse for at folk oppsøker predikantene.

– De har personligheter som gjør at de ville vært fantastiske bilselgere. De får deg til å føle at du er den eneste i verden det er verdt å snakke med. Det er klart at du vil tro på slike mennesker, sier hun.

Hør de skjulte opptakene Dette avslører samtalene med Pedersen Betaler for å stå på vent: For å komme gjennom til Pedersen, ble VGs innringere alltid satt i telefonkø, som også koster minst 14 kroner minuttet. I en av samtalene var ventetiden 26 minutter, noe som kostet totalt 417,93 kroner, ifølge fakturaen fra Telenor. Registrering av personalia tok ett til to minutter. Mange minutter, lite bønn: Den lengste telefonsamtalen, inkludert telefonkø, varte i 47 minutter. Selve bønnen tok ikke mer enn ett til to minutter. Den dyreste av samtalene kostet 731,34 kroner, ifølge fakturaen fra Talkmore. Selger egne produkter: I samtlige samtaler spurte Pedersen innringeren om hun var interessert i hans egne magasiner eller bøker. Ring på nytt: I alle samtalene gjorde Pedersen det klart at det ofte må flere bønner til før du blir frisk. Han refererte blant annet til en kvinne med AIDS som angivelig måtte ringe 40 ganger før hun ble frisk. Dyrere enn oppgitt: Det oppgis at forbønnstelefon koster 14 kroner minuttet. Telefonregningene fra Talkmore og Telenor viser imidlertid at innringerne betalte mellom 15 til 17 kroner i minuttet. Automatiske telefontjenester: Pedersen har flere automatiske telefontjenester, der bønnen er innspilt på forhånd. Prisen er også for dette minst 14 kroner i minuttet. Les mer

Fagpersonene og juristene VG har snakket med, reagerer sterkt på hvordan Pedersen i samtalene med Cecilie Løvaas omtaler cellegift og medisinsk behandling.

– Som ett av flere eksempler uttaler Pedersen at «cellegift og stråling er både utdatert og nær sagt barbarisk». Dette er etter vår vurdering klart egnet til å påvirke pasienter til å velge alternativ behandling fremfor konvensjonell medisinsk behandling, sier generalsekretær i Kreftforeningen og jurist, Anne Lise Ryel.

«Jeg tror ikke det skjer noe, fordi Pedersen kamuflerer sin business med religion» Professor Preben Aavitsland

På nettsiden har «Misjonen Jesus Leger» publisert anonyme historier om syke som tilsynelatende har valgt bort medisinsk behandling – til fordel for Pedersens bønner. En av dem skriver:

«I to år gikk hjertet i utakt. Jeg var hos lege, og han anbefalte medisiner som kunne hjelpe mot hjerterytmeforstyrrelser. Men jeg ville ikke ha noe medisin. I stedet ringte jeg til deg og fikk forbønn. (...)»

– Jeg blir ikke bare oppgitt, men også veldig sint. Vi vet at det er en del som kutter ut skolemedisin med helt fatale konsekvenser. I verste fall kan folk dø, sier Ryel om Pedersens virksomhet.

– Kan det ikke være positivt om predikantene gir pasientene et håp?

– Håp er i utgangspunktet noe viktig og positivt, og mange finner støtte i religion. Falske forhåpninger er noe annet.

I en e-post til VG oppgir Pedersen at han aldri har hindret folk fra å gå til lege eller å ta medisiner eller behandling med cellegift og stråling:

– Det hender at jeg sender folk til lege som ikke har vært der først, til beste for pasienten. En sjelden gang anbefaler jeg pasienten å bytte lege hvis den de har, ikke gjør en god jobb, som f.eks. å gi dem medisiner som gjør pasienten svært syk. Men – jeg har sagt fra at både cellegift og stråling er skadelig og har alvorlige bivirkninger for de fleste.